Under en fritstilling skal medarbejderen have sin fulde løn inklusive pension og feriepenge. Som fritstillet må medarbejderen gerne påtage sig nyt arbejde i fritstillingsperioden, men loyalitetsforpligtelsen er intakt. Derfor må medarbejderen ikke tage arbejde i en konkurrerende virksomhed eller for den sags skyld starte sin egen konkurrerende virksomhed. Hvis en fritstillet medarbejder får nyt arbejde i fritstillingsperioden, kan du i visse tilfælde modregne den løn, medarbejderen tjener i sit nye job, i den løn du som fritstillende arbejdsgiver skal udbetale i perioden. Det gælder, når medarbejderen ikke er omfattet funktionærloven - og/eller hvis en eventuel overenskomst tilsiger noget andet i forhold til fritstilling og modregning. Tjener den fritstillede medarbejder bedre i sit nye job, skal det ikke ligge medarbejderen til last. Men tjener medarbejderen mindre, skal du altså som arbejdsgiver toppe op i fritstillingsperioden, så medarbejderen får sin sædvanlige løn så længe.